Nota de premsa

**Reunió de veïns del barri de la Girada amb l’alcalde Pere Regull**

L’alcalde de Vilafranca, **Pere Regull**, va participar ahir de la reunió amb el veïnat del barri de la Girada. Acompanyat dels regidors i regidores de l’equip de govern, **Joan M. Montfort, Ramon Zaballa, Josep M. Martí i Anna Doblas,** va atendre totes consultes i queixes que els veïns del barri van voler explicar a l’Alcalde i a l’equip de govern.

Una quarantena de veïns es van donar cita al local de l’Associació de Veïns de la Girada per fer-li arribar a l’Alcalde i la resta de regidors les diferents problemàtiques que afecten el barri.

En la seva intervenció inicial, l’alcalde **Pere Regull** va destacar la construcció i entrada en funcionament el curs que ve del nou institut, ***“una obra que cal que la valorem molt, ja que a banda de ser un edifici molt modern i que donarà molta més vida al barri, és un dels dos únics instituts d’aquestes característiques que s’han construït a Catalunya en els darrers anys.”*** D’altra banda, l’Alcalde també va situar com a tema important “***l’estudi que s’està fent per trobar un sistema que millori considerablement els problemes que generen els arbres a les rambles del barri.”* Regull** va insistir que no és un problema de fàcil resolució, ja que no es pot treballar per fases, ***“però que l’estudi s’està fent, i s’estan buscant sistemes que facilitin el creixement de les arrels sense que aquestes generin perill per a les persones, i es pugui garantir l’accessibilitat a les rambles.”***

El tercer tema que l’alcalde **Regull** va voler tractar amb els veïns va ser l’evolució en les obres d’urbanització de la llosa: actualment s’està finalitzant la fase d’obres que resol l’entrada de Vilafranca per la carretera de Vilanova, i que serà també el punt i final a l’allargament del passeig Rafael Soler fins a la plaça de la Creu de Santa Digna, que inclou la col·locació de l’antiga creu de terme.

Entre els temes més debatuts, es van tractar l’incivisme de les persones per molèsties i brutícia als carrers, el mal ús dels contenidors, l’alta velocitat dels vehicles en alguns trams del barri, o la poda d’arbres, en alguns carrers concrets.

10 de juliol de 2018